**ОПШТИ ПОДАЦИ
Словенка Симић**

**Занимање/радно место: педагог школе**

 **Установа у којој сте запослени: ОШ „Павле Савић”, Београд**

**Мејл адреса: simicslovenka@gmail.com**

**Teма 3 „Како помоћи деци у организацији активности у условима учења на даљину”**

Циљеви рада

Информисање стручних сарадника-педагога и психолога о улози родитеља у организовању учења на даљину и начинима подршке деци/ученицима у тим околностима

Исходи, компетенције

Јачање компетенција стручних сарадника за рад са родитељима како би помогли родитељима да разумеју своју улогу у организовању активности у кући и јачали своје родитељске компетенције тако да:

* боље разумеју измењен начин рада школе у ванредним условима (ковид-19);
* плански помогну деци у планирању и организацији рада код куће;
* стекну и унапреде вештине пружања подршке деци у условима ванредних околности.

Циљна група

Стручни сарадници у основним и средњим школама

Објашњење педагошких интервенција у обради планираних садржаја

Учење у доба короне представља потпуно нов начин функционисања школе, ученика и њихових породица. Родитељима је потребна подршка у препознавању услова за функционално организовање рада њихове деце у кућним условима. Рад треба да помогне стручним сарадницима да пруже родитељима помоћ и подршку у препознавању тих услова и начина на који могу да помогну својој деци у условима учења на даљину.

Увод

Привремени прекид наставе у школским клупама није значио и прекид учења. Учење је настављено у измењеним условима који су нови за све учеснике у образовању: ученике, настaвнике и родитеље. Сада сви заједно учимо. Стичемо, усавршавамо нове вештине, прилагођавамо се новонасталој ситуацији. Прелазак из шкоских клупа на учење од куће подразумева и другачију организацију живота, мењање навика.

Пандемија је пореметила дневне рутине попут одласка у школу, дружења са пријатељима, као и одласка на посао. Неки родитељи раде од куће, неки од њих не иду на посао да би били уз децу, неким родитељима је престао радни однос, присутна је брига за финансијском сигурношћу. Криза која је изазвана пандемијом на свакога утиче другачије, не баве се сви истим послом, немају сви исте материјалне услове, немају децу истог узраста. Живот у условима карантина знатно се разликује од уобичајеног живота. Из досадашњег искуства можемо да проценимо да је у неким породицама присутно доста тензије и анксиозности.

Куће и станови су постали места целодневног боравка готово свих чланова породице. Кратке и ретке прилике када се излази из домова праћене су великом претњом по здравље. Прилагођавање и стрпљење су потребни свима јер се мења рутина и начин живота на какав смо навикли. Све то подразумева другачију организацију живота и мењање навика те се јављају недоумице и бројна питања. Али, и у овим животним условима могуће је извући предности, уколико исправно приступимо организацији живота у условима пандемије. Значајна подршка бољем функционисању породице јесте и то што је школа наставила са радом, без прекида, што је допринело одржавању континуитета у раду и учењу.

Препознавање области подршке деци/ученицима у организацији учења на даљину

Мрежа организација за децу Србије (МОДС), са проглашењем ванредног стања, спровела је истраживање користећи кратак упитник у коме пита родитеље како изгледа родитељство за време пандемије корона вируса (ковид-19). (<http://zadecu.org/roditeljstvo-u-vreme-pandemije/>) У истраживању је учествовало 478 родитеља. Када је реч о узрасту деце, највећи број испитаника има децу основношколског узраста – 61,9%, предшколског узраста – 29,8% и средњошколског узраста – 11,7 %. Више од половине родитеља – 55,6% има двоје деце, 27,1% има једно, а 13,8% троје.

На основу спроведеног истраживања, закључено је да су родитељима потребни разни видови подршке. Између осталих, издвајамо финансијску сигурност, психолошку подршку, као и разумевање послодаваца за одсуствовање са посла.

Из перспективе родитеља, деци је у овом тренутку потребна:

- сигурност,

- присуство родитеља,

- структура тј. добро организовано време уз едукативне садржаје,

- родитељ који се осећа заштићено одговарајућим мерама од стране државе,

- добра координација родитеља и школе,

- подршка у учењу,

- адекватна исхрана,

- игра и љубав.

Такође, МОДС је спровео и истраживање с намером да сазна како на децу утичу мере донете у ванредном стању. (<http://zadecu.org/wp-content/uploads/2020/04/Analiza_biti_dete_cov_19.pdf> -)

У истраживању је учествовало укупно 1.571 дете са територије целе Србије. Од тога је 58,1% девојчица и 40,3% дечака. Распон узраста кретао се од 5 до 18 година, са просеком од 13,35 година. У највећем броју породица живи двоје деце. Петина узорка живи у насељима са мање од 100.000 становника (19,4%). Остали живе у већим урбаним срединама. Највећи број деце живи са оба родитеља (81,9%), мањи проценат са једним родитељем (15,1%), са широм породицом живи 2% и њих петоро (0,3%) живе сами, са рођацима или у домском смештају.

У истраживању су пошли од претпоставке да карактер мера у ванредном стању (ограничено кретање, одвојеност од вршњака), удружен са продуженим страхом од објективне непосредне опасности од преношења вируса, угрожава психолошку отпорност деце, њихову способност да се прилагоде тешким околностима, да се изборе са трауматичним искуствима и стресом. У таквим околностима, више него обично, деци је потребно окружење које ће пружити сигурност и топлину и помоћи им да што безболније и са што мање негативних последица прођу кроз ову кризу. Зато је основни циљ овог истраживања био процена прилагођености деце актуелној кризној ситуацији. Пошли су од претпоставке да ће деца која имају породично окружење са већом подршком бити боље прилагођена на кризу.

Наводимо неке од закључака истраживања за које сматрамо да могу помоћи и бити смернице стручним сарадницима приликом саветодавних разговора са родитељима у циљу пружања подршке родитељима у смислу боље прилагођености у условима „учења од куће”:

* Деца која имају породично окружење са већом подршком боље се прилагођавају на кризу и ванредно стање.
* Деца истичу да им највише недостају социјалне активности (друштво, дружење, изласци...) и слобода кретања. У значајном проценту су изјавили да им недостаје школа, али, судећи по неким одговорима, недостаје им пре свега социјални аспект ових установа, а не едукативни.
* Одређени проценат деце поставља егзистенцијална питања (да ли ће породица имати довољно новца, да ли ће имати довољно хране) и боје се могућности додатног ограничавања слободе кретања (колико ће трајати ванредно стање и пандемија, како ће добити оцене, како ће уписати средњу школу).
* На првом месту је брига за здравље блиских особа, чланова породице, али и других људи, укључујући бригу о томе да неко од њих може умрети.
* Деца своје бриге најчешће деле са родитељима, затим другарима и другим члановима породице, и на крају са наставницима.

Од проблема у вези са наставом на даљину, деца су истакла да:

* имају проблем са лошом интернет везом,
* када треба да пошаљу домаће задатке, тешко се повезују на интернет;
* нека деца немају интернет у кући, а интернет на телефону се брзо потроши;
* нема ко да им објасни оно што не разумеју од новог градива;
* немају коме да се јаве када им нешто није јасно;
* настава се пребрзо одвија на ТВ-у; не могу да стигну да препишу са ТВ-а задатке; не могу да прочитају шта пише на слајдовима на ТВ-у јер имају старији тип телевизора;
* ако наставници користе различите апликације, остају без довољно меморијског простора на паметним телефонима.

 Из горенаведеног истраживања јасно се виде проблеми који се јављају код родитеља и деце у време пандемије, ванредног стања, самоизолације, забране кретања, током организовања активности у условима учења на даљину. Родитељи брину о многим стварима као што су: како да сачувају здравље породице, како да обезбеде храну, финансије... Деца, такође, брину јер виде да се нешто дешава а не могу да разумеју шта или су довољно одрасла да могу да разумеју, али им је тешко да то прихвате. Поред свега о чему морају да воде рачуна, родитељи имају обавезу и важан задатак да брину и о деци. На основу горенаведеног истраживања, закључено је да су родитељима потребни разни видови подршке. Између осталих, издвајамо финансијску сигурност родитеља, психолошку подршку, као и разумевање послодаваца за одсуствовање са посла (како би могли да проводе време са децом).

 Код родитеља се јавља страх од неизвесности која због ове ситуације може да их задеси. Родитељи су одрасле особе које доста знају о подизању и васпитању деце. Међутим, током овог времена пуно ствари се гомила, људи постају преплављени информацијама, али и емоцијама. Родитељи су често у дилеми, несигурни су и тешко се сналазе како да удовоље потребама детета. Родитељи очекују неки предлог шта да учине, као и конкретно решење проблема. Пошто у животу, а самим тим и у родитељству, нема правог рецепта, стручни сарадници могу само упутити родитеље, дати им неке смернице које могу бити од користи у овој ванредној ситуацији.

ПОЗИТИВАН СТАВ

У највећој мери од нас самих зависи како приступамо овој новој, непријатној и тешкој ситуацији, како ћемо се организовати и са каквим искуством ће породице изаћи из овог периода. Како ће деца реаговати зависи од многих фактора, од узраста и претходних искустава детета. Међутим, кључна је улога родитеља и породице у томе како ће дете реаговати у овој ситуацији. Уколико су родитељи смирени и делују самоуверено, деца ће се боље осећати и пружиће им се већа породична сигурност. Због тога, родитељи ће бити од највеће користи својој деци, са више успеха ће одговорити на потребе деце које су другачије него иначе, уколико:

* стабилизују себе, своје емоције, страхове, понашање како би могли на најбољи начин да брину о деци. Треба подсетити, односно упознати родитеље да у време ванредних ситуација често долази до емотивних реакција кроз које пролазимо. То је нормално и треба се борити да и у таквим ситуацијама разумно реагујемо, а не панично. „Сваки човек на стресне и трауматичне ситуације реагује различито у емотивном и у понашајном смислу, али су познате практично универзалне фазе емоционалних реакција у ситуацији излагања претњи: фаза шока или негације, фаза интензивних емоционалних реакција (туга, кривица, бес, страх, збуњеност, стрепња) праћених телесним манифестацијама стрепње (главобоља, стезање у грудима, кнедла у грлу, стомачне тегобе) и фаза прилагођавања.” (<https://imh.org.rs/wp-content/uploads/2020/03/Kako-ostati-normalan-u-izolaciji.pdf>)
* прихвате чињеницу да деле судбину већине људи у нашој земљи и широм света. То може помоћи да се лакше изборимо са неизвесношћу и страхом од недостатка финансијских средстава. Потребно је охрабрити родитеље да о свом стању разговарају са рођацима, пријатељима, комшијама. Такође, да се не устручавају и обрате за помоћ разним установама, организацијама, центрима за социјални рад (нпр. имају право на бесплатну помоћ преко расположивих центара за психолошку помоћ...). Важно је да знају да у овоме нису и неће бити сами, да иза њих стоји шира друштвена заједница.
* прихвате чињеницу да ће због одласка на посао, један део дана бити одвојени од деце. У овој ситуацији, вероватно ће се ослонити и тражити помоћ од рођака, комшија, пријатеља који им могу пружити одговарајућу негу или бригу за дете. Такође, треба препоручити и чешћи контакт са дететом позивајући га телефоном.
* имају довољно сна јер је „сан есенцијални део нашег биоритма. У време пандемије, постоји висок ризик од несанице, или испрекиданог сна, или чак од претераног спавања. То не чуди, јер код многих од нас долази до значајних промена у дневној рутини тј. у уобичајеном ритму.” (<https://imh.org.rs/wp-content/uploads/2020/04/Higijena-spavanja-%E2%80%93-zdrav-san-bez-lekova-za-smirenje-u-vreme-pandemije.pdf>)
* воде бригу о свом здрављу како би могли да помогну и деци. Родитељима треба саветовати да се уздржавају од употребе алкохола, наркотика, пушења јер деца уче по моделу, а то свакако није добар начин да сачувамо здравље. Уколико осећају неке здравствене проблеме, јаку узнемиреност, страх, не могу да спавају, родитељима саветовати да потраже помоћ, разговарају са изабраним лекаром или потраже помоћ од других стручних лица.
* имају и шире добро расположење (унети што више хумора у свакодневне активности, користити неке приче или искуства која могу бити у вези са тренутном ситуацијом, причати неке шале или анегдоте...).
* прате промене код деце у понашању, погледу, игри. Разговарају са децом и објашњавају им како су се они осећали, размишљали и изборили када су били у стресним ситуацијама. Уколико примете да деца раздражљиво и бесно реагују, да имају проблем са спавањем, да је уочљиво занемаривање и запостављање хигијене и школских обавеза, промене у исхрани, да имају честе главобоље или болове у стомаку, а нарочито ако примете нагле и изненадне промене које ремете свакодневно функционисање или трају дуго, а нису сигурни како да поступе, упутити их да се обрате стручњацима.
* ограниче изложеност медијским садржајима (ТВ, социјалне мреже...). Пуно информација неће помоћи, поготово ако нису поуздане. Важно је прикупити довољно информација које долазе од поузданог извора (Министарство здравља, Кризни штаб, здравствене установе...).
* покушају да увере децу да они брину о њима и да су деца безбедна и на сигурном. Деци је увек потребна пажња и љубав родитеља а посебно сада.
* буду стрпљиви јер ће тако развијати стрпљење и код деце.

 Важно је да дете-ученик озбиљно схвати своје школске обавезе код куће и да их редовно испуњава као у школи. Улога родитеља је од великог значаја у формирању става према настави на даљину. И поред свих тешкоћа и недостатака који се појављују, уколико се пред учеником прича о оваквом начину школовања као о изнуђеном и недовољно добром начину и организацији, ризикује се да се деца-ученици демотивишу. Иако мислимо да није тако, деца слушају своје родитеље и несвесно прихватају њихове ставове. Зато је потребно позитивно причати о оваквом начину школовања и објаснити детету да је важно да своје обавезе извршава са озбиљношћу.

У околностима пандемије, дешава се да нам је тешко да се концентришемо на посао или учење, да нам је потребно више времена да се организујемо, да завршимо неку обавезу. То се дешава и са децом и младима, који сада можда теже уче, памте. Деца добијају информације из разних извора, читају на интернету, разговарају са вршњацима, гледају телевизију као и родитељи. Те информације их некада могу узнемирити. Стручни сарадници треба да подрже родитеље да разговарају са децом:

* да покушају у складу са узрастом детета да објасне информације које су за децу збуњујуће, нису им јасне...
* важно је да објасне деци да ће у наредном периоду читава породица функционисати на другачији начин;
* важно је држати се чињеница, да се не улепшава реалност, али нема потребе ни за застрашивањем;
* нормално је да неке ствари не знамо и немамо контролу над њима и због тога не можемо да пружимо одговор деци, али зато увек можемо да вратимо фокус на оно над чиме имамо контролу.

Деца често нису ни свесна ситуације у којој се налазимо, али осећају узнемиреност својих родитеља. Свесни смо да ово није лако применити, али породица је систем у којем сви чланови својим понашањем утичу једни на друге. Важно је показати деци колико су заједништво, поверење и љубав важни и колико помажу да се преброде тешкоће са којима се сусрећемо.

У циљу олакшања свакодневне изолације током ванредног стања, стручни сарадници могу подсетити родитеље и упутити их на доленаведено.

СТРУКТУРА ДАНА

Дневни распоред активности је сада важнији него што је био у редовним околностима. Структура дана је сада важна за целу породицу. Родитељима ће помоћи да лакше обављају свој посао, олакшаће им дневну организацију у условима целодневног боравка у кући. Деци-ученицима структура, односно дневни распореди пружају осећај сигурности и предвидивости. Ако не могу сами, родитељи треба да помогну деци у изради распореда дневних активности. Поред старих обавеза којима помажу у одржавању домаћинства, деца могу имати и нове обавезе (брига о млађем брату, сестри, кућном љубимцу, изношење смећа, одржавање једног дела домаћинства...). Одржавањем континуитета и рутине код деце ће се развијати осећај сигурности. Деца треба да устају у приближно исто време као када иду у школу од понедељка до петка и да одлазе на спавање у нормално време.

Дневним распоредом активности треба прецизирати време за учење, за израду домаћих задатака, али и за оно што детету представља задовољство (игра, гледање филмова, слушање музике, комуникација са друговима путем друштвених мрежа...). У дневном распореду могу се планирати неке заједничке активности, ово је прилика да се заједно играју неке друштвене игре, слуша музика, црта, мајсторише по кући, кухињи... да се боље упознају. Правилан распоред ће утицати да дете своје школске обавезе уради на време, јер је мотивисано оним што следи након тога. Током дана може доћи до корекције распореда активности јер активност не мора да траје тачно предвиђено време, треба бити флексибилан и наћи компромисно решење. Важно је да се изврше све планиране обавезе током дана.

Отпор или тренутно неразумевање градива или **технички услови** (проблеми са интернетом, телевизијом...) могу да буду велика препрека детету да почне да учи. У овом случају није добро попустити и не проналазити компромисна решења („Добро, ако ти је тешко, не мораш”...), већ је добро ући у суштину проблема. Родитељи треба да се ангажују онолико колико могу и знају. Ако дете не зна да реши неки задатак, није страшно, треба да се обрати наставнику, вршњаку и тражи помоћ. Деци треба указати и на то да их одлагање обавеза може ставити у незгодну ситуацију где долази до нагомилавања градива и обавеза.

УСЛОВИ ЗА РАД

Идеално је да то буде соба или неки други миран кутак, одвојен, без сувишних детаља, са добрим осветљењем, да има сто и столицу. У овим околностима, радно окружење ученика подразумева и ТВ пријемник и интернет. Ово је време када ће деца више него иначе гледати у екран и проводити више времена на интернету јер им је то потребно за део њихових школских обавеза, јер сада то постаје средство за рад. У породицама у којима нема услова да дете у својој соби има телевизор и приступ интернету потребно је обезбедити повољне услове (у дневној соби или неком другом заједничком простору), тако што се може направити нови размештај, померити неки делови намештаја, како би дете што боље могло да фокусира своју пажњу на одређену активност. Концентрација је важна за школско учење, усвајање и одржавање радних навика, а услови за рад сигурно доприносе бољој концентрацији и радним навикама.

Ово је време када ће родитељи тешко моћи да се држе одређених ограничења по питању гледања телевизије и провођења времена на рачунару или телефону (не у школске сврхе). Родитељима ће помоћи ако јасно поставе правила и одреде време када је у питању период проведен испред телевизора, играња игрица и друштвених мрежа.

САМОСТАЛНОСТ

Стручни сарадник треба да препоручи родитељима да детету омогуће што више самосталности у раду. Израда домаћих задатака је обавеза детета а не обавеза родитеља. Треба саветовати родитеље да буду подршка само уколико дете од њих тражи помоћ за нешто што не разуме. Не морају седети поред њега или стајати иза леђа, то ће га учинити додатно нервозним. Такође, родитељима ставити до знања да није њихова родитељска дужност да уче заједно са децом и помажу им у обављању школских обавеза. Они треба детету да обезбеде услове за учење, да подстичу развијање и одржавање радних навика и да буду стрпљиви и толерантни када деца извршавају своје обавезе. Уколико су родитељи раздражљиви, напети, кажњавају због слабог успеха, условљавају поклоне успехом, пореде са другом децом изазваће код детета контраефекат и отпор према обавезама уопште.

Стручни сарадници треба да имају у виду да када родитељ позива, обично наводи разлог бриге за дете, али у основи се ради о родитељској дилеми која је сада, у време ванредног стања, појачана. Родитељи сумњају у своје родитељске компетенције и потребно је пружити им подршку да препознају суштински проблем. Комуникација је двосмерна, потребно је да стручни сарадник саслуша родитеља и да адекватан одговор тако што ће усмеравати разговор како би родитељ изашао на пут који води до решења.

 Улога породице у доба короне је посебно наглашена и породица је стављена пред нове изазове јачања и развијања родитељских компетенција. Улога школе, односно стручних сарадника јесте да буду подршка и помоћ родитељима у препознавању начина за обезбеђивање оптималних услова за испуњавање школских задатака и активности с циљем очекиваног раста и развоја деце/ученика.

СПИСАК ИЗВОРА

<http://zadecu.org/roditeljstvo-u-vreme-pandemije/> (посећен 14.4.2020)

<http://zadecu.org/wp-content/uploads/2020/04/Analiza_biti_dete_cov_19.pdf> (посећен 14.4.2020)

<https://imh.org.rs/wp-content/uploads/2020/04/Kako-sa-decom-tokom-pandemije.pdf> (посећен 15.4.2020)

<https://www.unicef.org/serbia/korona-virus-covid-19> (посећен 14.4.2020)

<https://www.unicef.org/serbia/kutak-za-igru> (посећен 14.4.2020)

# <https://imh.org.rs/publikacije-2/> – Савети стручњака Института за ментално здравље – Подршка здрављу у време пандемије (посећен 12.4.2020)

<https://imh.org.rs/wp-content/uploads/2020/03/Razgovor-sa-decom-o-korona-virusu.pdf> „Разговор са децом о корона вирусу” – Институт за ментално здравље, Београд

<https://imh.org.rs/wp-content/uploads/2020/03/Korona-virus-u-svetlu-zivotnog-ciklusa-porodica-sa-adolescentima.pdf> – Институт за ментално здравље, Београд

<https://www.unicef.org/serbia/kako-organizovati-vreme-u-kucnoj-izolaciji>